**Proiect**

**Statutul Uniunii Naționale a Notarilor Publici din România**

**CAPITOLUL I**

**Dispoziții generale**

**Art.** **1** - Toți notarii publici din România, denumiți în continuare *membrii Uniunii*, fac parte din Uniunea Naţională a Notarilor Publici, unica organizaţie profesională înfiinţată prin lege, cu personalitate juridică, de interes public, cu patrimoniu şi buget propriu.

**Art. 2.** - **(1)** Uniunea Naţională a Notarilor Publici din România, denumită în continuare *Uniunea*, reprezintă şi apără interesele profesionale ale membrilor săi şi acţionează, prin organele sale, pentru asigurarea prestigiului şi autorităţii profesiei de notar public.

 **(2)** Uniunea este unicul reprezentant pe plan intern şi internaţional al notarilor publici din Romania.

 **(3)** Uniunea are sigiliu şi siglă proprii.

 **(4)** Sediul Uniunii este în Municipiul Bucureşti.

 **(5)** Patrimoniul Uniunii este format din contribuţii băneşti, taxe, bunuri primite prin acte cu titlu gratuit sau dobândite prin cumpărare, precum şi din beneficiile rezultate din activităţi economice conexe.

**Art. 3.** La nivel teritorial, notarii publici din România sunt organizaţi în Camerele Notarilor Publici, denumite în continuare *Camere*. Acestea funcţionează în circumscripţia fiecărei Curţi de Apel, în structura prevazută în anexa la Legea notarilor publici și a activității notariale nr.36/1995, republicată, denumită în continuare *lege*.

**CAPITOLUL II**

**Obiectivele, principiile de funcționare şi atribuțiile Uniunii**

 **Art.4. – (1)** Uniunea, prin organele sale, militează în toate împrejurările, în scopul realizării unei instituții moderne, adaptate condițiilor socio-economice, precum și pentru armonizarea intereselor statului atât cu interesele cetățenilor, ca beneficiari ai serviciului notarial, cât și cu interesele membrilor Uniunii.

 **(2)** Uniunea are ca obiective permanente lărgirea competențelor activității notariale, siguranța circuitului civil, a actelor și procedurilor notariale, protejarea beneficiarilor serviciilor notariale, precum și crearea unui cadru optim și sigur pentru desfășurarea activității notariale.

 **Art. 5.** În scopul creșterii si apărării prestigiului profesiei,Uniunea funcționează pe baza următoarelor principii:

1. egalitatea de tratament a tuturor notarilor publici;
2. apărarea intereselor profesionale și economice ale membrilor săi;
3. neangajarea politică a Uniunii şi a entităților sale;
4. perfecționarea continuă a pregătirii profesionale a notarilor publici;
5. stabilirea, în beneficiul membrilor Uniunii, a politicilor de reprezentare, inclusiv prin responsabilizarea notarilor aleşi în organele de conducere ale Camerelor, ale Uniunii şi ale organismelor profesionale interne si internaționale specifice profesiei;
6. autofinanţarea, realizată atât din contribuţia membrilor săi, cât şi din alte surse, potrivit legii şi statutului;
7. autonomia funcţională;
8. colaborarea permanentă cu instituțiile statutului, în scopul sprijinirii acestora în garantarea circuitului civil, a protecției cetățenilor și a statului de drept, prin încheierea de protocoale de colaborare cu aceste instituții;
9. colaborarea cu organizațiile celorlalte profesii liberale care funcționează la nivel intern şi internațional.

 **Art.6 -** **(1)** Uniunea exercită atribuțiile prevăzute de lege, regulamente şi statut şi asigură respectarea de către membrii săi a normelor Codului deontologic.

 **(2)** In realizarea obiectivelor sale, Uniunea are următoarele atribuții:

1. elaborează și implementează strategia profesiei, cu consultarea membrilor săi;
2. apară și promovează interesele membrilor săi și imaginea instituției, în scopul întăririi autorității și prestigiului profesiei de notar public;
3. elaborează regulamentele și norme, cu caracter obligatoriu pentru Camere, entitățile Uniunii și membrii acesteia;
4. elaborează studii și puncte de vedere referitoare la activitatea profesională, având ca scop unificarea practicii notariale; acestea pot avea, potrivit Codului civil, regimul juridic al uzanțelor profesionale;
5. realizează programe și tehnologii necesare managementului biroului notarial și activității notariale, asigurând implementarea acestora;
6. verifică respectarea de către Camere și entitățile Uniunii a intereselor tuturor notarilor publici, precum și respectarea de către acestea a scopului pentru care au fost înființate**;**
7. administrează și gestionează patrimoniul propriu în folosul tuturor notarilor publici și în scopul pentru care acesta a fost înființat;
8. sprijină material notarii publici, la cerere, din fondul de solidaritate;
9. asigură membrilor săi instrumentele de formare profesională permanentă și continuă, inclusiv în ceea ce privește utilizarea noilor tehnologii în desfășurarea activității notariale;
10. sprijină participarea membrilor Uniunii la manifestări naționale şi internaționale de interes notarial;
11. elaborează și editează publicații proprii pe care le transmite tuturor membrilor săi;
12. informează notarii publici, prin publicațiile proprii, cu privire la practica notarială și judiciară, doctrina de specialitate, precum şi legislația incidentă în activitatea notarială;
13. asigură condiţiile necesare exprimării de către notarii publici, în publicaţiile Uniunii, a opiniilor cu caracter profesional şi statutar și sprijină exprimarea acestora în publicațiile Uniunii Internaţionale a Notariatului(*UIN*), Consiliului Notariatelor din Uniunea Europeană(*CNUE*) și în alte publicații de specialitate;
14. organizează colocvii profesionale, reuniuni, simpozioane şi alte activități la nivel teritorial, naţional şi internaţional;
15. elaborează studii statistice și social-economice, pe baza datelor și informațiilor interne și internaționale, în scopul stabilirii dinamicii numărului de membri, a componentei economice a actului notarial, precum și a competențelor profesionale;
16. exercită controlul profesional-administrativ, în scopul aplicării corecte a prevederilor legii, statutului, regulamentelorproprii și Codului deontologic, atât la nivelul Camerelor și al notarilor publici, cât și la nivelul entităților Uniunii;
17. exercită controlul asupra activităților Institutul Notarial Român, denumit în continuare *INR*, in scopul asigurării pregătirii și perfecționării profesionale inițiale, permanente și continue a notarilor publici;
18. mediază conflictele dintre Camere;
19. poate promova și susține programele altor institutii sau entități, dacă acestea sunt in concordanță cu obiectivele sale.

 **(3)** Atribuțiile Uniunii se realizează prin structurile și organismele proprii, precum si prin entitățile din subordinea sa.

 **(4)** Pentru îndeplinirea atribuțiilor sale și în interesul notarilor publici, Uniunea poate înființa și alte entități.

**Art. 7.** - În scopul îmbunătățirii sistemului legislativ, Uniunea, prin organele sale, poate formula propuneri autorităților sau persoanelor cu iniţiativă legislativă, pentru proiecte de acte normative referitoare la activitatea notarială.

**CAPITOLUL III**

**Notarul public – membru al Uniunii**

 **Art. 8.- (1)** Notarul public, în calitatea sa de delegatar al  autoritații publice, este supus ansamblului legislativ, exercită un serviciu de interes public și este organizat într-o profesie liberală.

 **(2)** Notarul public este consilierul independent, imparţial şi obiectiv al părtilor, fiind obligat să respecte regulile deontologice ale profesiei.

 **(3)** În exercitarea atribuțiilor sale, notarul public examinează intenţiile părţilor, le transpune în realitate prin actele pe care le instrumentează și le conservă, le conferă acestora autenticitate, forță probantă și executorie și asigură legalitate clauzelor contractuale.

 **(4)** Notarul public verifică, de asemenea, dacă părţile au capacitate deplină pentru a încheia un act notarial şi se asigură că acestea au înţeles perfect consecinţele juridice ale angajamentului luat.

 **(5)** Notarul public nu poate instrumenta acte și proceduri notariale care conțin dispoziții în favoarea sa în mod direct sau indirect.

 **Art.9. - (1)** Notarul public își exercita atribuțiile cu probitate, disponibilitate și diligenta.

 **(2)** Notarul public trebuie să se bucure de o bună reputație, exercitându-și funcția cu demnitate, corectitudine și profesionalism, având datoria de a evita toate acțiunile, metodele și atitudinile susceptibile de a afecta buna sa reputație, a profesiei și a aptitudinii sale de a servi interesului public.

  **(3)** În întreaga sa activitate, notarul public urmărește prevenirea și evitarea litigiilor.

 **Art.** **10. - (1)** În exerciţiul funcţiei, membrii Uniunii au următoarele drepturi:

1. să primească onorariul cuvenit, în funcție de complexitatea serviciului notarial prestat;
2. să se adreseze organelor Uniunii şi Camerelor**,** precum și entitatilor din cadrul acestora şi să primească informaţiile solicitate;
3. să aibă acces la toate datele care privesc organizarea administrativă a activităţii notariale, la nivelul Camerelor, al Uniunii si al entitatilor din cadrul acestora;
4. să beneficieze, anual, de concediu de odihnă;
5. să aleagă şi să fie aleşi în organele de conducere ale Uniunii şi ale Camerelor, în condiţiile prevăzute în lege si regulament;
6. sa participe, la cerere, la şedinţele organelor Camerelor şi ale Uniunii, atunci când au un interes propriu, în vederea susţinerii acestuia;
7. să beneficieze, la cerere, de sprijin financiar în caz de întrerupere a activităţii biroului din cauza incapacităţii temporare de muncă;
8. să beneficieze, la cerere, de asistenţă juridică din partea Uniunii, prin personalul de specialitate, în cauzele care au legătură cu activitatea profesională;
9. să primească, pentru merite deosebite, recompense, diplome de onoare şi de excelenţă, la propunerea adunărilor generale ale notarilor publici sau a Consiliului Uniunii;
10. să adere individual la Uniunea Internaţională a Notariatului;
11. să participe la manifestări profesionale organizate în ţară şi străinătate;
12. sa primească informațiile utile exercitării profesiei pe mail-ul profesional, atât de la organizația profesională, cât și de la entitățile din cadrul acesteia;
13. să primească de la alti colegi notari, la cerere, informații sau documente necesare instrumentării procedurilor notariale, între notari neoperând secretul profesional;
14. să primească gratuit, în condițiile legii și regulamentului, licența de funcționare, certificatul de înregistrare în RNENP și legitimația de notar public;
15. să primească gratuit revistele de specialitate ale Uniunii și, după caz, alte publicații de interes profesional;
16. să primească gratuit de la CNNARN –INFONOT certificatul digital de semnătură electronică calificată;
17. să beneficieze de pensie pe baza contribuţiei la Casa de pensii a notarilor publici, în condiţiile legii, regulamentului și statutului acesteia;
18. notarul public îşi poate face cunoscute datele profesionale atât cu privire la persoana sa, cât şi cu privire la locul unde îşi exercită funcţia numai, prin pagina de internet a Uniunii și Camerei, prin pagina de internet proprie a biroului în care își desfășoară activitatea și prin presa locală scrisă;
19. să beneficieze de orice alte drepturi prevăzute de lege, regulament și alte acte normative.

 **(2)** În cazul decesului notarului public, membrii familiei acestuia beneficiază de ajutor financiar acordat de Uniune și Cameră;

 **Art. 11. -** În cazul decesului notarului public, membrii familiei acestuia beneficiază, la cerere, de sprijin financiar acordat de Uniune.

 **Art. 12. - (1)** Consiliul Uniunii poate acorda calitatea de membru de onoare unor personalităţi din afara sistemului notarial care, prin activitatea desfăşurată, au sau au avut o contribuţie însemnată la creşterea rolului şi prestigiului notarului public în viaţa socială.

 **(2)** Membrii de onoare ai Uniunii beneficiază de drepturile stabilite de Consiliul Uniunii.

 **Art. 13.** **- (1)** Membrii Uniunii au următoarele obligații:

1. să respecte și să-și desfășoare întreaga activitate profesională în conformitate cu dispozițiile legii, regulamentelor, normelor, statutului şi ale Codului deontologic;
2. să respecte normele, principiile şi îndatoririle deontologiei notariale şi să aibă un comportament demn atât în exercitarea profesiei, cat si in afara acesteia;
3. să respecte hotărârile organelor Uniunii şi ale Camerelor, să îndeplinească sarcinile ce le-au fost încredințate şi să acţioneze pentru realizarea scopului Uniunii;
4. să participe la şedinţele Adunărilor generale și dupa caz, la Congres;
5. să participe la şedinţele organelor de conducere din care fac parte, cu respectarea mandatului dat și in interesul general al profesiei;
6. să participe la manifestările organizate de Uniune, de Camere şi de alte organizaţii interne şi internaţionale având scopuri şi principii similare;
7. să achite, la termen, cotele de contribuţie stabilite pentru formarea bugetului Camerelor şi al Uniunii, precum și a obligațiilor financiare la celelalte entitati ale Camerelor și Uniunii;
8. să păstreze confidenţialitatea, faţă de terţi, a dezbaterilor, opiniilor şi voturilor exprimate în organele de conducere ale Camerelor si Uniunii;
9. sa participe la formele de pregătire profesională continuă, precum și la formele de pregatire dispuse ca sancțiune disciplinară;
10. să asigure pregătirea practică a notarilor stagiari, precum şi pregătirea profesională a personalului angajat.
11. să comunice Camerei și Uniunii, în vederea inscrierii în Registrul Național de Evidență a Notarilor Publici, denumit în continuare *RNENP*, orice modificare intervenită în modul de desfațurare a activității;
12. să informeze de urgență, Casa de Asigurari a Notarilor Publici în legătură cu litigiile privind activitatea profesională, litigii care ar putea atrage plata de despăgubiri;
13. sa aducă de îndată la cunoștința Camerei și a Uniunii urmatoarele situații:
	* pierderea, sustragerea sau distrugerea sigiliului, a mapelor arhivistice și a dispozitivului de semnatură electronică;
	* inundații, explozii, incendii la sediul biroului notarial, care afectează arhiva și desfășurarea activității;
	* percheziționarea de către organele abilitate a birourilor notariale și/sau ridicarea de documente, tehnică de calcul sau de sigilii care fac imposibilă continuarea activității notariale;
	* comunicarea, de îndată, a măsurii condamnării dispuse de instanța de judecată.
14. să ia cunostintă de informațiile profesionale comunicate de Uniune, Camere si entitatile din cadrul acestora;
15. să comunice cu Uniunea, Camera și entitățile din cadrul acestora numai pe mail-ul profesional pus la dispoziție, gratuit, de către instituție;
16. să dea dovadă de confraternitate față de oricare alt notar;să caute, împreuna cu ceilați notari, soluția comună,  garantând ansamblul intereselor parților, în conformitate cu dispozițiile legislative și regulamentare în vigoare, în situațiile în care colaborează în aceeași cauză;
17. să se asiste reciproc în exercițiul funcției de notar;
18. să nu facă vreun act sau fapt, sub orice formă, de concurență neloială;
19. să respecte secretul profesional și confidențialitatea, cu precădere  în corespondența sa,  în conservarea dosarelor și  în arhivarea actelor sale, indiferent dacă acestea sunt pe suport de hârtie sau în format electronic, în condițiile prevăzute de lege;
20. să își actualizeze permanent cunoștințele profesionale și să se preocupe de perfecționarea angajaților săi;
21. să nu implice instituția și calitatea sa de notar in luarile de poziție și declarațiile politice pe care le face.

 **(2)** După numire și înainte de începerea activității, notarul public are obligația de a plăti taxa de înscriere în Uniune stabilită de Consiliul Uniunii, care se face venit la bugetul Uniunii.

 **(3)** Cotele de contribuţie ale notarilor publicise plătesc lunar, sub sancţiunea disciplinară prevăzută de lege.

 **Art. 14. -** Notarul public răspunde pentru modul în care îşi îndeplineşte atribuţiile referitoare la legalitatea raporturilor juridice pe care le constată, la exercitarea drepturilor şi la ocrotirea, în condiţiile legii, a intereselor persoanelor ce solicită încheierea actelor notariale, precum şi pentru încălcarea dispoziţiilor legii, regulamentului, statutului și a celorlate acte ce reglementează profesia.

 **Art.15. -** Răspunderea notarului public poate fi angajată în condiţiile legi.

 **Art.16. -** (1) Acțiunea disciplinară se exercită, după caz, de către:

1. ministrul justiției;
2. președintele Uniunii;
3. Colegiul director.

 **(2)** Acțiunea disciplinară se promovează numai după efectuarea, în condițiile legii, a cercetării prealabile.

 **(3)** În cazul în care acțiunea disciplinară este promovată de ministrul justiției, cercetarea prealabilă se face de către inspectori din Corpul de control al ministerului.

 **(4)** În cazul în care acțiunea disciplinară este promovată de președintele Uniunii, cercetarea prealabilă se face de către membri ai Corpului de control al Uniunii, delegați de președinte direct sau la propunerea șefului corpului de control.

 **(5)** În cazul în care acțiunea disciplinară este promovată de Colegiul director, cercetarea prealabilă se face de către acesta.

 **(6)** Nu pot participa la efectuarea cerecetării prealabile persoanele aflate în orice situație de incompatibilitate sau conflict de interese.

 **(7)** Cercetarea prealabilă se finalizează, fie prin promovarea acțiunii disciplinare, fie prin clasarea cauzei.

 **Art. 17. - (1)** Notarul public trebuie să se bucure de bună reputație, atît la dobândirea acestei calități, cât și pe parcursul exercitării profesiei.

 **(2)** Se bucură de bună reputație notarul public care are un comportament corespunzător în familie, în societate și în exercitarea cu demnitate a funcției, se abține de la orice acte sau fapte de natură să compromită demnitatea lui, a profesiei și a instituțiilor din care face parte și are relații profesionale bazate pe respect și bună credință.

 **(3)** Încălcarea dispozițiilor referitoare la buna reputație, se verifică din oficiu sau ca urmare a unei sesizări depuse la Camere sau Uniune, de către membri ai Corpului de control al Uniunii, delegați direct de președinte sau la propunerea șefului corpului de control.

 **(4)** Încălcarea dispozițiilor referitoare la buna reputație se verifică, din oficiu sau ca urmare a unei sesizări depuse la Ministerul justiției, de către inspectori din Corpul de control al ministrului.

 **(5)** In căile de atac formulate la instanța de judecată împotriva hotărârilor Consiliului de disciplină privind încălcarea dispozițiilor referitoare la buna reputație, au calitate procesuală notarul public și Uniunea.

 **Art.18 - (1)** Acțiunea disciplinară se judecă de Consiliul de disciplină, constituit în cadrul Uniunii.

 **(2)** Ședințele de judecată se țin la sediul Uniunii.

 **(3)** Consiliul de disciplină funcționează potrivit legii, și Regulamentului propriu adoptat de Consiliul Uniunii.

 **(4)** Consiliul de disciplină își desfășoară activitatea în mod independent și nu se subordonează organelor de conducere ale Uniunii.

 **(5)** Lucrările cu caracter tehnic ale Consiliului de disciplină vor fi efectuate de un secretar cu studii juridice, angajat al Uniunii.

 **(6)** Hotărârile pronunțate de Consiliul de disciplină rămase definitive se transmit RNENP în vederea înregistrării. Sancțiunile disciplinare se radiază din RNENP după trecerea unui termen de 1 an de la data executării sancțiuni, cu excepția avertismentului scris care se radiază după trecerea unui termen de 6 luni de la data rămânerii definitive a hotărârii.

 **(7)** Președintele Consiliului de disciplină elaborează anual un raport privind activitatea Consiliului de disciplină, care se publică în Activitatea Uniunii.

 **Art.** **19. -** Notarul public are dreptul să obțină, la cerere, de la Cameră sau de la Uniune caracterizări cu privire la activitatea sa profesională.

**CAPITOLUL IV**

**Structura organizatorică**

**Secțiunea I**

**Uniunea**

 **Art.** **20. -** Organele de conducere ale Uniunii sunt:

1. Congresul;
2. Consiliul Uniunii;
3. Biroul executiv al Consiliului Uniunii;
4. Președintele Uniunii.

 **Art. 21. - (1)** Congresul este constituit din reprezentanții notarilor publici, aleși de adunarea generală a fiecărei Camere, potrivit normei de reprezentare de 1 la 10, la care se adaugă membrii Consiliului Uniunii, precum și vicepreședinții colegiilor directoare ale Camerelor.

 **(2)**  Congresul se întrunește în sesiune ordinară, de regulă, o dată pe an. Congresul se poate întruni și în sesiune extraordinară, la cererea Consiliului Uniunii sau a Camerelor, dacă acestea reprezintă cel puțin o treime din numărul notarilor publici.

 **(3)** Convocarea Congresului notarilor publici în sesiune ordinară se face de Biroul executiv, cu cel puțin 60 de zile înainte de data stabilită pentru desfășurarea acestuia, iar în sesiune extraordinară, cu cel puțin 30 zile înainte, prin înștiințarea în scris a Camerelor și prin publicarea în presă, cu menționarea datei, a locului desfășurării și a ordinii de zi.

 **(4)** Congresul este valabil constituit în prezența a două treimi din numărul reprezentanților și adoptă hotărâri cu majoritatea simplă a reprezentanților prezenți.

 **(5)** Cvorumul stabilit la începutul sesiunii pe baza listelor de prezență, va fi valabil, cu toate efectele, pe toată durata acesteia.

 **(6)** În cazul în care cvorumul nu este întrunit, Președintele Uniunii are obligația să îndeplinească procedura de convocare în cel mult 15 de zile, de la data constatării lipsei cvorumului.

 **(7)** Congresul, convocat în condițiile prevăzute la alineatul precedent, este valabil constituit cu participarea a cel puțin jumătate din numărul reprezentanților Camerelor pentru Congres și adoptă hotărâri cu majoritatea simplă a acestora.

 **(8)** Procedura de vot in Congres este prin vot deschis. Cu majoritate simpla a celor prezenți se poate adopta procedura prin vot secret pentru anumite puncte ale ordinii de zi.

 **(9)** Președintele Congresului este președintele Camerei organizatoare a acestuia, iar lucrările Congresului sunt conduse de președintele Uniunii, prim-vicepreședintele si cei doi vicepreședinți.

 **(10)** Lucrările congresului vor fi stenografiate, stenograma stând la baza redactării procesului-verbal al Congresului.

 **(11)** Hotărârile Congresului vor fi aduse la cunoștința tuturor notarilor publici, prin publicațiile Uniunii.

 **(12)** Congresul are un secretariat, format din câte un reprezentant al fiecărei Camere, care atestă cvorumul, pe baza mandatelor de reprezentare și a listelor de prezență cuprinzând semnătura fiecărui delegat. Secretariatul Congresului, în îndeplinirea atribuțiilor, este sprijinit de personalul de specialitate al Camerei organizatoare și al Uniunii.

 **(13)** Procedura de organizare și desfășurare a lucrărilor Congresului se stabilește prin Regulament aprobat de Congres.

 **Art. 22.** - **(1)** Congresul notarilor publici are următoarele atribuții:

1. analizează situația generală a notariatului și stabilește strategia acestuia în concordanta cu realitățile social-economice, precum și cu politica notariatelor membre CNUE și UIN;
2. dezbate probleme profesionale de interes general,sens în care adoptă, cu majoritate simplă, rezoluții;
3. adoptă, prin hotărâre, completarea sau modificarea Statutului Uniunii și al Statutului Casei de Asigurări a Notarilor Publici; ratifică hotărârile Consiliului Uniunii de modificare a acestora adoptate între Congrese în condițiile prezentului statut.
4. adoptă Codul deontologic al notarilor publici, precum și completările și modificările care i se aduc;
5. validează,prin hotărâre, alegerea reprezentanților Camerelor în Consiliul Uniunii și a supleanților acestora;
6. validează**,** prin hotărâre, alegerea, dintre reprezentanții Camerelor în Consiliul Uniunii, a președintelui și vicepreședinților; supleanții reprezentanților Camerelor în Consiliul Uniunii, din care fac parte președintele şi vicepreședinții aleși, devin membri titulari ai Consiliului, iar în locul acestora Camerele aleg alți supleanți;
7. validează, prin hotărâre, alegerea membrilor Consiliului de disciplină;
8. alege dintre notarii publici propuși de Camere, membrii Comisiei de cenzori a Uniunii și numește, la propunerea Consiliului Uniunii, doi experți contabili care să facă parte din Comisie;
9. aprobă raportul de activitate al Consiliului Uniunii;
10. aprobă raportul de activitate anual al Comisiei de cenzori cu privire la execuția bugetară și acorda descărcarea de gestiune;
11. analizează rapoartele de activitate ale Consiliului de disciplină, Casei de asigurări, CNARNN - INFONOT, Casei de pensii, INR, Corpului de control, S.C. Notarom S.A. și face recomandări Consiliului Uniunii sau Biroului Executiv, după caz, pentru îmbunătățirea activității acestor entități;
12. acordă și retrage, la propunerea Consiliului Uniunii, titlul onorific de președinte de onoare, notarilor publici care au deținut calitatea de președinte al Consiliului Uniunii;
13. adoptă însemnele Uniunii, la propunerea Consiliului acesteia;
14. îndeplinește orice alte atribuții date în competența sa prin lege și regulament.

 **(2)** Hotărârile și rezoluțiile adoptate de Congres sunt obligatorii pentru notarii publici.

 **Art. 23. - (1)** Consiliul Uniunii este organ de conducere colectiv al Uniunii, constituit din președinte, un prim-vicepreședinte, 2 vicepreședinți și din reprezentanții fiecărei Camere, potrivit următoarei norme de reprezentare:

1. un reprezentant, pentru Camerele cu până la 200 de notari publici în funcție;
2. 2 reprezentanți, pentru Camerele care au între 201 şi 400 de notari publici în funcție;
3. 3 reprezentanți, pentru Camerele care au peste 400 de notari publici în funcție.

 **(2)** Dacă numărul de notari publici din cadrul unei Camere va depăși unul din pragurile de reprezentare prevăzute la alin.(1), supleantul ales cu numărul cel mai mare de voturi va deveni reprezentantul Camerei în Consiliu.

 **(3)** Dacă numărul de notari publici din cadrul unei Camere va scădea sub unul din pragurile de reprezentare prevăzute mai sus, reprezentantul Camerei ales cu cel mai mic număr de voturi va pierde calitatea de reprezentant în Consiliul Uniunii.

 **(4)** Situațiile de creștere sau de diminuare a numărului de reprezentanți se constată de către Colegiul director al Camerei respective, care va comunica Consiliului Uniunii persoana aleasa sau retrasă, după caz. La analizarea comunicării Colegiului director, Consiliul Uniunii va solicita un raport RNENP. Data de la care membrul Consiliului nou ales sau retras își începe sau încetează mandatul se stabilește de către Consiliul Uniunii.

 **(5)** Procedura alegerii reprezentaților Camerelor în Consiliul Uniunii și supleanților acestora se stabilește prin regulamentele aprobate de Adunările generale ale Camerelor, cu respectarea regulamentului cadru aprobat de Consiliul Uniunii.

 **(6)** Cu ocazia Adunărilor Generale ordinare de alegere a reprezentanților Camerelor in Consiliul Uniunii se va urmări alegerea unui număr suficient de supleanți pentru funcțiile eligibile, ținându-se seama de dinamica numărului de notari în perioada următoare.

 **Art.24. - (1)** Președinții Camerelor fac parte de drept din Consiliul Uniunii, cu drept de vot și pot fi aleși în funcțiile de președinte, prim-vicepreședinte, vicepreședinte și membru in Biroul Executiv al Consiliului Uniunii.

 **(2)** In cazul în care președintele Camerei este ales într-una din funcțiile de președinte, prim-vicepreședinte sau vicepreședinte al Uniunii, acesta este obligat sa renunțe la funcția de președinte al Camerei.

 **(3)** Mandatul Consiliului începe la data de 1 ianuarie a anului calendaristic următor alegerii. Mandatul Consiliului este pe o durata de patru ani.

 **(4)** Membrii Consiliului Uniunii, prin votul exprimat sau inițiativele promovate, reprezintă interesele tuturor notarilor publici din cadrul Uniunii. Fiecare membru al Consiliului Uniunii are dreptul la un singur vot pentru fiecare propunere supusă votului.

 **(5)** Membrii Consiliului Uniunii au acces neîngrădit la toate documentele scrise sau pe suport electronic ale Consiliului Uniunii, precum si ale Camerei notarilor din care fac parte.

 **(6)** In cazul în care președintele Camerei, vicepreședintele sau reprezentantul Camerei absentează nemotivat, în mod repetat, la ședințele Consiliului Uniunii sau ale Biroului Executiv, Consiliul poate solicita Adunării Generale a Camerei revocarea din funcție a acestora.

 **(7)** In cazul în care președintele Uniunii, prim-vicepreședintele sau vicepreședinții absentează nemotivat, în mod repetat, la ședințele Consiliului Uniunii sau ale Biroului Executiv, Consiliul poate solicita Congresului revocarea din funcție a acestora.

 **(8)** In cazul absenței reprezentantului Camerei în Consiliu, acesta este înlocuit de drept și în mod obligatoriu de supleantul său. In cazul absentei președintelui Camerei, supleantul acestuia este vicepreședintele, iar in caz de absența a vicepreședintelui, un membru al Colegiului va fi delegat în acest sens.

 **(9)** În cazul participării la ședințele Consiliului Uniunii a membrului supleant acesta are toate drepturile și obligațiile membrului titular pe care îl înlocuiește.

 **Art. 25. - (1)** Președintele și vicepreședinții se aleg dintre membrii Consiliului Uniunii, prin vot secret, în condițiile regulamentului de alegeri.

 **(2)** După validarea alegerii sale de către Congres, președintele Consiliului Uniunii Naționalei a Notarilor Publici din România depune, în fața reprezentanților Camerelor Notarilor Publici prezenți la Congres, următorul jurământ:

*“Jur să respect legea și statutul profesiei de notar public, să îndeplinesc cu onoare, cinste și responsabilitate, cu conștiință și fără părtinire atribuțiile ce-mi revin în calitate de președinte. Jur să reprezint cu patriotism, cu demnitate și credință interesele legitime ale notariatului român, în slujba țării și a cetățeanului, să contribui cu toată energia la dezvoltarea profesiei de notar public. Așa să-mi ajute Dumnezeu!*”

 **(3)** Prim-vicepreședintele se alege dintre cei 3 vicepreședinți, de către Consiliul Uniunii, prin vot secret.

 **(4)** Candidaturile pentru funcțiile de președinte și vicepreședinte se înregistrează la Uniune iar procedurale alegere a acestora se stabilește prin Regulamentul de alegeri.

 **Art.** **26. - (1)** Consiliul Uniunii se întrunește, de regulă, trimestrial și/sau ori de câte ori este convocat de președinte.

 **(2)** Consiliul Uniunii își desfășoară activitatea cu participarea a cel puţin două treimi din numărul membrilor săi si adopta hotărâri.

 **(3)** Hotărârile se adoptă cu votul majorității simple a membrilor prezenți. În caz de egalitate de voturi, votul președintelui este decisiv în adoptarea hotărârii. Pentru motive întemeiate, președintele Uniunii poate solicita vot secret.

**Art. 27.** - **(1)** Consiliul Uniunii are următoarele atribuții:

1. stabilește strategia de dezvoltare durabilă a instituției în funcție de realitățile social-economice la nivel național și internațional și de interesul general pentru asigurarea stabilității profesiei de notar public;
2. reprezintă Uniunea în raporturile cu terții, pe plan intern şi internațional, prin președintele său sau printr-un alt reprezentant desemnat de acesta;
3. propune ministrului justiției actualizarea numărului de posturi de notar public, notar stagiar și posturile destinate concursului de schimbări de sedii, pe baza propunerilor Camerelor, studiilor statistice si rapoartelor RNENP elaborate in aplicarea dispozițiilor și criteriilor din lege si regulament;
4. propune ministrului justiției, pentru aprobare, regulamentele de organizare si desfășurare a examenelor si concursurilor, precum si tematica si bibliografia acestora, daca este cazul;
5. propune ministrului justiției onorariile minimale pentru serviciile, actele și procedurile notariale îndeplinite în exercitarea funcției de către notarii publici, pe baza studiilor statistice si a dinamicii economice;
6. urmărește evoluția legislației europene si face propuneri de armonizarea a legislației naționale cu incidenta notariala cu legislativă europeana, raportat la interesul general al notarilor public;
7. adoptă hotărâri ce pot constitui uzanțe profesionale, potrivit Codului civil;
8. numește notarii publici si desemnează cadrele universitare care să facă parte din comisiile stabilite pentru organizarea si desfășurarea examenelor si concursurilor susținute la nivelul INR;
9. pe baza deciziilor Colegiilor directoare ale Camerelor care atesta îndeplinirea procedurilor prevăzute de regulament, validează rezultatele examenelor de dobândire a calității de notar stagiar; în cazul in care decizia Colegiului director nu cuprinde constatarea îndeplinirii tuturor procedurilor, Consiliul Uniunii va solicita completarea acesteia;
10. pe baza rapoartelor comunicate de INR, care atesta îndeplinirea procedurilor prevăzute de regulament, validează rezultatele examenelor si concursurilor; în cazul in care rapoartele comunicate de INR nu cuprind constatarea îndeplinirii tuturor procedurilor, Consiliul Uniunii va solicita completarea acestora,
11. aprobă planul de desfășurare a cursurilor de pregătire profesionala continua a notarilor publici si a cursurilor de pregătire a notarilor stagiari in anul de pregătire teoretica in cadrul INR, in baza rapoartelor prezentate de INR,
12. aprobă bilanțul contabil și execuția bugetului de venituri și cheltuieli pentru exercițiul financiar încheiat ale Uniunii; examinează informarea Comisiei de cenzori asupra gestiunii economico-financiare a Uniunii;
13. aprobă bugetul de venituri și cheltuieli al Uniunii pentru exercițiul financiar următor, prezentat de Biroul executiv;
14. stabilește cotele de contribuție ale birourilor notarilor publici la Cameră, precum și cele ale Camerelor la Uniune, în funcție de dinamica economica si de strategia de dezvoltare a profesiei;
15. stabilește, prin hotărâre, indemnizațiile reprezentanților Camerelor în Consiliul Uniunii, a președintelui, prim-vicepreședintelui și vicepreședinților Consiliului Uniunii, precum și ale membrilor Comisiei de cenzori, Consiliului de disciplină, Consiliului de administrație al Casei de Asigurări a Notarilor Publici, organelor de conducere ale INR şi indemnizațiile membrilor altor organisme constituite la nivelul Uniunii;
16. propune Congresului acordarea și retragerea titlurilor onorifice prevăzute de lege si statut,
17. soluționează, ca organ jurisdicțional, contestațiile împotriva hotărârilor Consiliului de disciplină al Uniunii;
18. aproba componenta Corpului de control, strategia desfășurării controlului profesional administrativ si numește șeful Corpului de control;
19. analizează activitatea Corpului de control ca urmare a prezentării atât a informărilor cu privire la controlul desfășurat la nivelul unei Camere cat si a sintezei controalelor efectuate la nivelul Camerelor in decurs de un an; informările si sintezele controalelor efectuate vor cuprinde si masurile propuse de Corpul de control si modalitatea de îndeplinire a acestora;
20. soluționează contestațiile formulate la hotărârile adunărilor generale ale Camerelor;
21. alege, prin vot, 5 dintre membri săi în componența Biroului executiv al Consiliului Uniunii;
22. repartizează sarcinile și responsabilitățile prim-vicepreședintelui, vicepreședintelor și ale celorlalți membri ai Consiliului Uniunii;
23. coordonează activitatea Buletinului notarilor publici şi a altor publicații privind activitatea notarială, desemnează redactorul șef și colectivul redacțional, la propunerea redactorului șef;
24. reprezintă, la cerere, interesele notarilor publici şi ale Camerelor în fața instanțelor de judecată, prin delegarea unui consilier juridic din aparatul propriu;
25. primește rapoarte de activitate, spre analiză, de la toate entitățile Uniunii, respectiv: CNARNN; INR; Casa Asigurări a Notarilor Publici, Casa de Pensii a Notarilor Publici, Buletinul Notarilor Publici si S.C.Notarom SA;
26. mediază neînțelegerile dintre Camere, precum și dintre Camere şi membrii acestora, în legătură cu exercitarea atribuțiilor profesionale stabilite de lege, regulament şi statut;
27. aprobă afilierea Uniunii la organizații internaționale profesionale ale notarilor şi cotele de contribuţie la acestea;
28. acceptă donaţiile şi legatele făcute Uniunii, aprobă sponsorizări, mecenate, ajutoare, donaţii, precum şi orice alte acte de dispoziţie;
29. validează alegerile pentru funcțiile eligibile la nivelul Uniunii, ce au loc intre Congrese; hotărârea de validare se supune ratificării in proximul Congres.; mandatul persoanelor astfel alese începe de la data hotărârii de validare a Consiliului Uniunii;
30. numește și revoca președintele, vicepreşedintele şi membrii Consiliului de administraţie al Casei de Asigurări a Notarilor Publici;
31. îndeplineşte orice alte atribuţii prevăzute de lege si regulamente.

 **(2)** Consiliul Uniunii poate să delege Biroul executiv să îndeplinească, temporar, unele atribuţii ale sale, urmând ca hotărârile adoptate să fie ratificate în prima ședință a acestuia.

 **Art. 28.** Membrii Consiliului Uniunii răspund pentru prejudiciile cauzate, prin hotărârile adoptate, în legătură cu administrarea şi gestionarea patrimoniului Uniunii, în funcţie de votul nominal exprimat.

 **Art. 29.-(1)** Biroul executiv al Consiliului Uniunii se compune din preşedinte, prim-vicepreşedinte, 2 vicepreşedinţi şi 5 membrii, aleşi de Consiliul Uniunii dintre membrii săi.

 **(2)** Biroul executiv este un organ colegial care se întrunește în ședințe ori de cate ori este nevoie, pentru rezolvarea cu celeritate a situațiilor privind activitatea notariala, a Uniunii sau a entităților din cadrul acesteia.

 **(3)** Membrii Biroului Executiv al Consiliului Uniunii nu pot fi înlocuiți de reprezentantul Camerei sau de supleantul acestuia.

 **(4)** Biroul executiv lucrează valabil în prezenta majorității membrilor săi și adoptă decizii cu majoritatea simplă a voturilor celor prezenţi.

 **Art.** **30. - (1)** Biroul executiv al Consiliului Uniunii are următoarele atribuții:

1. asigură activitatea permanentă a Consiliului Uniunii;
2. aduce la îndeplinire hotărârile Consiliului Uniunii;
3. propune ministrului justiției numirea în funcție a notarului public, schimbarea sediului biroului notarial, asocierea si încetarea asocierii, suspendarea si încetarea suspendării din funcția de notar public, revocarea ori încetarea calității de notar public;
4. propune ministrului suspendarea din funcția de notar public;
5. stabilește strategia economico-financiara a entităților din cadrul Uniunii si urmărește implementarea acesteia;
6. pregătește proiectele de documente care vor fi prezentate, spre dezbatere şi aprobare, Consiliului Uniunii;
7. elaborează proiectul raportului anual al activității Uniunii;
8. elaborează proiectul de buget anual al Uniunii, asigură gestionarea curentă a patrimoniului, urmărește întocmirea bilanțului financiar-contabil şi executarea bugetului;
9. aprobă proiectul de buget anual, execuția bugetară şi descărcarea de gestiune a entităților înființate în cadrul Uniunii, informând, in acest sens, Consiliul Uniunii;
10. întocmește proiectul tarifelor minimale de onorarii ale notarilor publici pe care il supune aprobării de către Consiliul Uniunii;
11. propune Consiliului Uniunii distribuirea cotelor de contribuție ale notarilor publici la Cameră şi la Uniune, ținând seama dinamicaeconomica si de strategia de dezvoltare a profesiei;
12. propune candidații pentru structurile Uniunii Internaționale a Notariatului şi ale altor organizații internaționale, la recomandarea Camerelor Notarilor Publici;
13. asigură funcționarea RNENP şi centralizează datele statistice privind activitatea notarială, pe baza rapoartelor anuale ale Camerelor;
14. exercită orice alte atribuții, stabilite de lege și regulamente.

 **(2)** Membrii Biroului executiv răspund pentru prejudiciile cauzate, prin hotărârile adoptate, în ceea ce privește gestionarea curentă a patrimoniului, în funcție de votul nominal exprimat.

 **Art. 31.** (1) Președintele Consiliului Uniunii nu poate fi angajat politic, nu poate face declarații politice si nu poate angaja politic instituția. In activitatea sa profesionala si in exercitarea atribuțiilor de conducere, președintele trebuie sa dea dovada de probitate morala si profesionala, disponibilitate permanenta si devotament fata de profesie.

 **(2)** In exercitarea atribuțiilor de reprezentare interna si internațională, președintele trebuie sa fie permanent informat despre realitățile interne si internaționale si sa reprezinte cu demnitate si profesionalism interesele naționale si ale profesiei de notar public.

 **Art.32 – (1)** Președintele Consiliului Uniunii este şi președintele Uniunii şi are următoarele atribuţii:

1. reprezintă Uniunea în raporturile cu autoritățile publice din România, cu organizațiile guvernamentale şi neguvernamentale, cu cele profesionale şi cu alte persoane juridice, iar în plan extern, cu organizațiile naționale şi internaționale ale notarilor publici şi oriunde va fi invitat oficial, în calitate de președinte al Uniunii;
2. ordonanțează cheltuielile bugetare ale Uniunii; președintele poate delega această atribuție prim-vicepreședintelui sau unuia dintre vicepreședinți;
3. convoacă şi conduce ședințele Consiliului Uniunii şi ale Biroului executiv al acestuia;
4. declanșează la cerere sau din oficiu, controlul profesional administrativ, direct sau prin intermediul șefului Corpului de control;
5. exercita acțiunea disciplinara la cerere sau din oficiu si efectuează cercetarea prealabila prin membrii Corpului de control sau prin alte persoane desemnate in acest scop;
6. poate solicita notarilor publici, Camerelor si entităților din cadrul Uniunii note de relații, puncte de vedere sau rapoarte de activitate;
7. poate participa la Adunările generale ale Camerelor, la ședințele Colegiilor directoare si la ședințele organelor de conducere ale entităților din cadrul Uniunii;
8. angajează personalul de specialitate şi administrativ al Uniunii, coordonează si supraveghează permanent activitatea acestuia;

 **(2)** În cazul demisiei, decesului sau incapacității președintelui, atribuțiile acestuia sunt preluate de drept de către prim-vicepreședinte, sau in lipsa acestuia, Consiliul Uniunii va desemna, dintre vicepreședinți, prin vot, persoana care va prelua atribuțiile președintelui până la organizarea alegerilor, care vor avea loc în termen de 90 de zile de la vacantarea postului.

 **(3)** Dispozițiile alineatului precedent se aplică și în cazul demisiei, decesului sau incapacității prim-vicepreședintelui sau al vicepreşedinţilor.

 **(4)** În exercitarea atribuţiilor sale, preşedintele Uniunii emite dispoziţii.

 **(5)** Pe perioada mandatului, atât preşedintele, prim-vicepreşedintele cât şi vicepreşedinţii trebuie sa fie notari publici în funcție.

 **Art.33 – (1)** Prim-vicepresedintele si vicepresedintii Uniunii, in activitatea lor profesionala si in exercitarea atribuțiilor de conducere, trebuie sa dea dovada de probitate morala si profesionala, disponibilitate permanenta si devotament fata de profesie.

 **(2)** In exercitarea atribuțiilor delegate de reprezentare interna si internațională, trebuie sa fie permanent informați despre realitățile interne si internaționale si sa reprezinte cu demnitate si profesionalism interesele naționale si ale profesiei de notar public.

 **(3)** In îndeplinirea atribuțiilor lor, prim-vicepreședintele si vicepreședinții Uniunii, împreuna cu președintele au obligația sa dea dovada de spirit de echipa, sa-si îndeplinească atribuțiile in deplin spirit de colegialitate si concordanta cu strategia instituției.

 **(4)** Prim-vicepreședintele si vicepreședinții Uniunii au obligația de a informa permanent președintele cu privire la modul de îndeplinire a atribuțiilor lor.

 **(5)** In exercitarea atribuțiilor,prim-vicepreședintele si vicepreședinți Uniunii nu pot face declarații politice care să implice instituția si nu pot angaja politic Uniunea.

 **Art. 34. - (1)** Comisia de cenzori a Uniunii este compusă din 5 membri, dintre care 3 notari publici și 2 experți contabili, aleși de Congres.

 **(2)** Cenzorii îşi exercită personal mandatul încredințat şi îşi desfășoară activitatea potrivit regulamentului propriu, aprobat de Consiliul Uniunii.

 **(3)** Comisia de cenzori este obligată să supravegheze gestiunea patrimoniului Uniunii şi să verifice execuţia bugetului de venituri şi cheltuieli al Uniunii. Cenzorul este îndreptăţit să ceară lămuriri tuturor celor care se ocupă de gestiune şi să examineze orice acte şi documente privitoare la această gestiune.

 **(4)** Cenzorul are dreptul să obţină de la Biroul executiv al Consiliului Uniunii, trimestrial, o situaţie cu privire la exerciţiul bugetului şi la conturile Uniunii.

 **(5)** Comisia de cenzori informează permanent Consiliul Uniunii despre administrarea şi gestionarea patrimoniului Uniunii, precum şi eventualele încălcări ale dispoziţiilor legale şi ale actelor proprii ale Consiliului Uniunii care reglementează patrimoniul.

 **(6)** Calitatea de cenzor al Uniunii este incompatibilă cu orice altă funcție eligibilă în cadrul Camerelor şi al Uniunii.

 **(7)** Comisia de cenzori prezinta și supune aprobării Congresului rapoartele asupra execuției bugetare a Uniunii si descărcarea de gestiune.

**Secțiunea a II-a**

**Camera Notarilor Publici**

 **Art.** **35.** **- (1)** Camera Notarilor Publici este persoană juridică de drept privat, fără scop patrimonial, înființată prin lege şi aresigiliu propriu.

 **(2)** Camera nu poate fi angajată politic prin acţiunile membrilor săi.

 **(3)** Fiecare Cameră are sediul principal în localitatea în care funcționează Curtea de Apel. La nivelul fiecărui judeţ aflat în raza teritorială a Camerei pot funcționa unul sau mai multe sedii secundare sau depozite de arhiva gestionate de Cameră.

 **(4)** Din Cameră fac parte toți notarii publici care funcționează în circumscripția unei Curți de Apel.

 **(5)** Camera funcționează pe baza unui regulament de organizare și funcționare, aprobat de Adunarea generală în baza regulamentului cadru aprobat de Consiliul Uniunii.

 **Art.** **36.** Organele de conducere ale Camerei sunt:

1. Adunarea generală a notarilor publici;
2. Colegiul director;
3. președintele Colegiului director al Camerei.

 **Art. 37.** **- (1)** Adunarea generală se întrunește cel puțin de doua ori pe an și ori de câte ori este nevoie, la convocarea președintelui Colegiului director sau la cererea a cel puțin o treime din numărul membrilor săi.

 **(2)** În cazul în care președintele refuză convocarea ședinței, Colegiul director al Camerei poate convoca Adunarea generală.

 **(3)** Adunarea generală se convoacă de către președinte sau de Colegiul director al Camerei la solicitarea scrisă a Biroului executiv al Consiliului Uniunii.

 **(4)** Prezența notarilor publici la adunările generale este obligatorie.

 **(5)** Convocarea Adunării generale în şedinţă ordinară se face cu cel puţin 15 zile înainte de data stabilită pentru desfășurarea acesteia, iar în ședință extraordinară, cu cel puţin 7 zile înainte, prin înștiințarea membrilor săi, cu menționarea datei, a locului desfășurării şi a ordinii de zi.

 **(6)** In situația in care convocarea se face la solicitarea Biroului Executiv, Colegiul director sau președintele au obligația de a convoca Adunarea generală in termen de 7 zile de la primirea solicitării. Adunarea generala convocată la solicitarea Biroului executiv este condusă de acesta.

 **(7)** Hotărârile Adunării generale sunt obligatorii si executorii pentru toți notarii publici din Camera.

 **Art.** **38. - (1)** Adunarea generală este legal constituită în prezenţa majorității membrilor săi cu drept de vot.

 **(2)** În cazul în care cvorumul nu este întrunit, Colegiul director, de față cu cei prezenți, stabilește o nouă Adunare generală, în termen de cel mult 7 zile.

 **(3)** Adunarea generală, convocată în condițiile alineatului precedent, îşi va putea desfășura activitatea în prezenţa a cel puţin 1/3 din numărul membrilor săi. Adunarea generală adoptă hotărâri cu votul majorității celor prezenți.

 **(4)** Notarul public suspendat nu poate participa cu drept de vot la adunarea generală.

 **Art.** **39.** **- (1)** Adunarea generală a Camerei are următoarele atribuţii:

1. aprobă Regulamentul de organizare şi funcționare a Camerei;
2. aprobă Regulamentul de alegeri pentru funcțiile eligibile, în baza regulamentului cadru aprobat de Consiliul Uniunii;
3. alege şi revocă Colegiul director compus din președinte, vicepreședinte şi 5-7 membri şi stabilește cuantumul indemnizațiilor acestora; mandatul Colegiului Director este pe o durata de patru ani și începe la data de 1 ianuarie a anului calendaristic următor alegerii sale;
4. alege şi revocă reprezentanții Camerei şi supleanții acestora în Consiliul Uniunii;
5. organizează alegerile pentru președintele şi vicepreședinții Consiliului Uniunii dintre membrii Consiliul Uniunii, conform Regulamentului pentru alegeri aprobat de Consiliul Uniunii;
6. alege reprezentanții Camerei, conform normei de reprezentare la Congres;
7. alege şi revocă membrii Comisiei de cenzori a Camerei şi stabileşte indemnizația cenzorilor;
8. alege şi revocă reprezentanții Camerei în Consiliul de disciplină al Uniunii;
9. propune Consiliului Uniunii numărul de birouri notariale şi/sau de notari publici din circumscripția fiecărei judecătorii din raza sa de activitate, precum şi actualizarea acestora, cu prioritate în raport cu numărul notarilor stagiari. La actualizare se vor avea în vedere criteriile prevăzute de lege și regulament și situațiile statistice elaborate de Uniune;
10. aprobă bugetul anual şi raportul Comisiei de cenzori şi descărcarea de gestiune;
11. acordă, în cazuri justificate, sprijin financiar, la cererea notarului public;
12. analizează, anual, activitatea Colegiului director şi a reprezentantului/reprezentanților Camerei în Consiliul Uniunii;
13. acordă și retrage, la propunerea Colegiului director, titlul onorific de președinte de onoare, notarilor publici care au deținut calitatea de președinte al Colegiului director.
14. îndeplinește orice alte atribuții prevăzute de lege, de regulament şi de prezentul statut.

 **(2)** În cadrul primei Adunări generale din an se vor prezenta, spre aprobare și informare, raportul de activitate al Colegiului director pe anul anterior, raportul comisiei de cenzori, execuția bugetară și descărcarea de gestiune, sinteze cuprinzând date statistice cu privire la activitatea notarială la nivel de circumscripție și localități, planul de activitate pentru anul în curs și proiectul de buget.

 **Art.40.** Președintele, vicepreședintele și membrii Colegiului director ai Camerei, precum şi reprezentantul/reprezentanții Camerei în Consiliul Uniunii şi supleantul/supleanții acestora sunt aleși de Adunarea generală a Camerei, prin vot direct si secret, în condițiile stabilite prin regulamentul de alegeri.

 **Art.** **41. - (1)** Colegiul director al Camerei lucrează legal în prezența majorității membrilor săi şi adoptă decizii, cu majoritatea simplă a voturilor exprimate.

 **(2)** Preşedintele Colegiului director este şi președintele Camerei.

 **Art. 42.** Colegiul director al Camerei se întruneşte în şedinţe ordinare o dată pe lună sau ori de cate ori este nevoie la convocarea președintelui sau a cel puțin 1/3din numărul membrilor săi.

 **Art.** **43. - (1)** Colegiul director al Camerei are următoarele atribuții:

1. stabilește strategia Camerei in funcție de realitățile social-economice de la nivel teritorial și interesele notarilor publici din circumscripția sa;
2. decide cu privire la buna organizare și funcționare a Camerei și a birourilor notariale din circumscripția sa;
3. propune Adunării generale a Camerei actualizarea numărului de notari publici având în vedere situațiile statistice și criteriile prevăzute de lege;
4. stabilește numărul de posturi destinate dobândirii calității de notar stagiar;
5. organizează examenul pentru dobândirea calității de notar stagiar potrivit regulamentului aprobat de Consiliul Uniunii, urmărește buna desfășurare a acestuia și constată prin decizie îndeplinirea procedurilor prevăzute de regulament;
6. îndeplinește atribuțiile date în sarcina sa de lege și regulamente cu privire la notarii stagiari și stabilește birourile notariale în care se va efectua pregătirea practică a acestora;
7. stabilește componența comisiei de inventariere şi lichidare a birourilor notariale, în caz de suspendare sau încetare potrivit legii și regulamentului;
8. organizează activitatea de gestionare a arhivei preluată în custodie de Cameră, potrivit legii și ia de urgență masurile necesare conservării corespunzătoare a arhivelor birourilor notariale aflate în pericol de degradare;
9. poate acorda sprijin şi ajutor material notarilor publici, în cazuri justificate;
10. mediază neînțelegerile dintre membrii săi, precum și cele dintre notari și angajații acestora;
11. întocmește recomandările şi confirmările prevăzute de Regulament, privind îndeplinirea condițiilor legale pentru numirea notarului public şi înregistrarea biroului notarial şi verifică îndeplinirea condițiilor pentru avizarea sediului unui birou notarial;
12. primește certificatul de înregistrare a biroului notarial, eliberat de RNENP;
13. avizează și aprobă cererile notarilor publici de asociere în condițiile stabilite de lege și regulament;
14. difuzează Buletinul notarilor publici și celelalte publicații de specialitate ale Uniunii;
15. exercită acțiunea disciplinară împotriva notarilor publici;
16. în vederea exercitării controlului profesional-administrativ delegat de Consiliul Uniunii, desemnează notarii publici care vor verifica birourile notariale din circumscripție, o dată pe an; notarii publici sunt supuși controlului indiferent de funcția ocupată în structurile de conducere ale Camerei şi ale Uniunii;
17. asigură îndeplinirea masurilor stabilite în actele de control și sinteza acestora și urmărește înlăturarea aspectelor negative constatate;
18. verifică, ca urmare a solicitării de reluare a activității, cunoștințele privind legislația notarială actualizată, în cazul notarilor publici a căror activitate a fost întreruptă mai mult de 1 an;
19. acordă asistență pentru soluționarea problemelor juridice, economice şi sociale în cazul încetării activității unui birou notarial;
20. asigură in condițiile legii și regulamentului organizarea și funcționarea activităților de arbitraj și licitații;
21. aprobă organigrama și ștatul de funcții şi de salarizare ale Camerei, precum şi condițiile de angajare a personalului de specialitate şi administrativ;
22. îndeplineşte orice alte atribuții prevăzute de lege, de regulament şi de prezentul statut.

 **(2)** Membrii Colegiului director răspund pentru prejudiciile cauzate prin deciziile adoptate, în legătură cu administrarea şi gestionarea patrimoniului, în funcţie de votul exprimat.

 **Art. 44. - (1)** În activitatea profesională și în exercitarea atribuțiilor de conducere, președintele Colegiului director trebuie sa dea dovada de probitate morala si profesionala, disponibilitate permanenta, devotament fata de profesie și atașament față de interesele Camerei și a membrilor săi.

 **(2)** In exercitarea atribuțiilor de reprezentare interna si internațională a Camerei, președintele trebuie sa fie permanent documentat cu privire la realitățile interne si internaționale și să reprezinte cu demnitate si profesionalism interesele notarilor publici din Cameră.

 **(3)** Președintele Colegiului director are următoarele atribuții:

1. asigură conducerea activității curente a Camerei;
2. reprezintă Camera în raporturile cu persoanele fizice și juridice;
3. aduce la îndeplinire hotărârile Adunării generale și deciziile Colegiului director;
4. soluționează sesizările îndreptate împotriva notarilor publici;
5. angajează personalul de specialitate şi administrativ al secretariatului Camerei, în limita organigramei şi statului de funcții, aprobate de Colegiul director;
6. ordonanțează cheltuielile bugetare ale Camerei;
7. convoacă şi conduce ședințele Adunării generale şi ale Colegiului director al Camerei;
8. comunică notarilor publici actele de interes general, adoptate sau emise de organele de conducere ale Uniunii, precum şi cele adoptate de Adunarea generală, Colegiul director şi dispozițiile proprii;
9. urmărește transmiterea lunară, până la data de 15 a lunii următoare, a cotelor de contribuție cuvenite Uniunii;
10. informează de îndată Uniunea despre orice eveniment din activitatea Camerei sau birourilor notariale de natură să afecteze buna funcționare sau imaginea acestora sau a instituției;
11. aprobă, la cerere, în cazuri justificate, transferul dosarelor succesorale între birourile notariale din cadrul Camerei;
12. deleagă, în cazurile prevăzute de lege şi de regulament, un notar public, cu acordul acestuia, din aceeași circumscripție a judecătoriei sau dintr-o altă circumscripție, care să asigure funcționarea unui birou notarial, pentru îndeplinirea actelor care sunt de competența teritorială a acelui birou, dacă în acea localitate sau circumscripție nu mai funcționează un alt notar public; aceste dispoziții se aplică în mod corespunzător și în cazul sediului secundar;
13. îndeplineşte orice alte atribuţii prevăzute de lege, de regulament şi de prezentul statut.

 **Art.45.- (1)** În urma sesizărilor primite de la persoanele interesate cu privire la neîndeplinirea fără justificare a unor proceduri de către notarii publici, președintele Camerei va desemna notarii publici care vor îndeplini următoarele proceduri:

1. încheieri de rectificare ale actelor emise de fostele Notariate de Stat sau de notarii care și-au încetat activitatea, iar arhiva lor a fost preluată de Cameră;
2. deplasări în afara sediului biroului în vederea îndeplinirii unor acte și proceduri notariale în condițiile legii;
3. succesiuni vacante;
4. acordarea, la cerere, pentru motive întemeiate, de reduceri sau scutiri de tarife pentru copiile eliberate din arhiva gestionată de Cameră.

 **(2)** În situațiile prevăzute la alineatul precedent, desemnarea notarului public se va face în ordine alfabetică, evidența fiind ținută de secretariatul Camerei.

 **(3)** După alegerea sa de către Adunarea generală, președintele Camerei Notarilor Publici va depune în faţa Adunării generale, jurământul prevăzut de art.25 din prezentul statut.

 **(4)**Președintele nou ales preia în gestiune, prin protocol de predare-primire, de la președintele al cărui mandat s-a încheiat patrimoniul și toate lucrările ori proiectele aflate în curs de realizare.

 **Art. 46 - (1)** Vicepreședintele Camerei, în activitatea profesionala și în exercitarea atribuțiilor de conducere, trebuie sa dea dovadă de probitate morala și profesionala, disponibilitate permanentă și devotament față de profesie.

 **(2)** In îndeplinirea atribuțiilor sale, vicepreședintele Camerei, împreună cu președintele au obligația să dea dovada de spirit de echipa, să-si îndeplinească atribuțiile în deplin spirit de colegialitate și concordanță în exercitarea funcțiilor.

 **(3)** Vicepreședintele are obligația de a informa permanent președintele cu privire la modul de îndeplinire a atribuțiilor sale.

 **(4)** Vicepreședintele exercită atribuțiile președintelui, în lipsa acestuia, precum şi orice alte responsabilități stabilite de Colegiul director sau de Adunarea generală.

 **Art.** **47.** **- (1)** Reprezentantul Camerei în Consiliul Uniunii în activitatea sa profesionala si in exercitarea atribuțiilor de conducere, trebuie sa dea dovada de probitate morala si profesionala, disponibilitate permanenta si devotament fata de profesie.

 **(2)** Reprezentantul Camerei în Consiliul Uniunii are următoarele drepturi și obligații:

1. participă, de drept, la ședințele Colegiului director;
2. are acces la toate documentele Camerei;
3. participă obligatoriu la toate şedinţele Consiliului Uniunii și are dreptul la o indemnizație;
4. prezintă Consiliului Uniunii propunerile Adunării generale a Camerei şi susține interesele acesteia;
5. informează, cu regularitate, Adunarea generală şi Colegiul director ale Camerei cu privire la hotărârile adoptate de Consiliul Uniunii;
6. propune Consiliului Uniunii proiecte, studii, materiale de analiză pentru îmbunătățirea activității;
7. informează permanent și în regim de urgență conducerea Uniunii, despre orice eveniment de natură să afecteze instituția;
8. îndeplinește orice alte atribuții, stabilite de lege și regulamente.

 **(3)** Reprezentantul Camerei în Consiliul Uniunii poate fi revocat, în condițiile statutului, pentru neîndeplinirea atribuțiilor sau îndeplinirea lor necorespunzătoare, precum și pentru cazurile prevăzute de lege, pentru încetarea sau suspendarea calității de notar public.

 **Art.** **48. -** **(1)** Încălcarea dispozițiilor legii, ale regulamentului şi ale prezentului statut, îndeplinirea în mod necorespunzător sau neîndeplinirea atribuțiilor de membrii Colegiului director al Camerei atrag revocarea lor din funcție de către Adunarea generală.

 **(2)** În acest scop, Consiliul Uniunii va convoca Adunarea generală în şedinţă extraordinară, din oficiu sau la cererea unei treimi din numărul notarilor publici din Cameră.

 **Art.** **49. - (1)** Camera are patrimoniu şi buget proprii.

 **(2)** Patrimoniul Camerei este format din contribuţii băneşti, taxe, bunuri primite, prin acte cu titlu gratuit sau dobândite prin cumpărare, şi din beneficiile rezultate din activități economice conexe activității notariale.

 **Art.** **50.- (1)** Comisia de cenzori a Camerei este compusă din 3 membri, dintre care 2 notari publici şi un expert contabil.

 **(2)** Comisia de cenzori a Camerei verifică modul de executare a bugetului Camerei şi prezintă anual un raport Adunării generale.

 **(3)** Comisia de cenzori are acces la toate documentele necesare pentru efectuarea verificărilor.

**CAPITOLUL V**

**Dispoziții finale**

 **Art.51.** Corelarea prevederilor prezentului statut cu actele normative ulterioare, privind activitatea notarială, precum şi modificările impuse de situații deosebite se vor face de Consiliul Uniunii, după informarea notarilor, urmând să fie ratificate de proximul Congres al notarilor publici.

 **Art.52** Nerespectarea prevederilor prezentului statut constituie abatere disciplinară şi se sancționează potrivit legii, regulamentelor şi statutului.

 **Art.53** Prezentul statut intră în vigoare la data publicării în Monitorul oficial al României partea I.